text: Tiltale: Indsat overfaldt medfange med kniv og rør fra støvsuger
  07 januar 2016 kl. 09.16
  Der ventes at falde dom torsdag i en sag, hvor en indsat overfaldt en medfange i Statsfængslet Østjylland med et støvsuger-rør og en hjemmelavet kniv.
  En drabsdømt indsats overfald på en medfange er nået til Retten i Horsens. Det forventes, at der torsdag falder dom i sagen, hvor den tiltalte er anklaget for drabsforsøg.
  Ifølge anklageskriftet fandt overfaldet sted den 13. februar 2015, hvor den tiltalte ifølge skriftet overfaldt medfangen i en celle, slog ham flere gange med et støvsuger-rør og stak og skar ham med en hjemmelavet kniv lavet af en tandbørste og et barberblad.
  Anklagemyndigheden går efter at få den 38-årige tiltalte idømt en forvaringsdom.
  Sagen begyndte i Retten i Horsens mandag.
  